અફવાની સફળતા માટે શું જોઈએ? પહેલું તો બિનકાર્યક્ષમ ચેતાતંત્રયુક્ત ઘરાકો. બીજું, કોઈને કશું નુકસાન થવાનો ચાન્સ. ના, ફાયદાવાળી વાત તો તરત જુઠ્ઠાણા ઉર્ફે ફેંક્મ ફેંકમાં ખપી જાય. કોઈ પાંચ હજાર કમાનારે પાંચ લાખનો પ્રોફિટ કર્યો એવું જો તમને એકલાને ખબર હોય ‘ને બીજા કોઈને કહેતા નહીં કહીને કહેવાનું હોય તો કાચા કાનનો મિત્ર પણ કાબેલ શ્રોતા બની જાય, પણ એણે કોઈનું દસ હજારનું કરી નાખ્યું એવું કહો તો એ કર્ણવીરને વારંવાર કહેવું ના પડે કે કોઈને કહેતો નહીં! ત્રીજું જેના વિષે અફવા ફેલાવો એ અફવાનો ભોગ બને ત્યાં સુધી ‘ટેલિફોન’ ગેમના મેદાનની બહાર હોવો જોઈએ અથવા એ કોઈની કોઈ રીતે મર્યાદિત હોવો જોઈએ. એનો વર્તમાનકાળ કે ભૂતકાળનો કોઈ ભાગ સામાન્ય માણસ જેવો એટલે કે કોઈની કોઈ ભૂલ ભરેલો હોવો જોઈએ, પણ સૌથી ઇમ્પ. ‘ને ફરજિયાત છે ટીમ-પાવર. અફવાના વાહકોની સંખ્યા નોંધપાત્ર હોવી જોઈએ. અફવાના પ્રોડ્યુસર-ડાયરેક્ટર પાસે ખાસ ‘શક્તિ’ હોવી જોઈએ. ખેર, લિસ્ટ આગળ ચાલી શકે. ક્રમ બદલાઈ શકે ‘ને સિક્સ્થ સેન્સ જેવું કોઈ દસ નંબરી કારણ પણ આવી શકે, પરંતુ અફવાની મજા રિપ્લેસ ના થઈ શકે! હે વત્સ, આ જગતમાં તર્ક ‘ને શ્રદ્ધાના શ્રેષ્ઠ મિશ્રણથી સર્જાયેલી અફવાથી અસરકારક બીજું શું હોઈ શકે? ટોળાટપ્પાંમાં હું અફવા છું ‘ને અફવામાં હું સમાચાર છું!